SAUK hou aan om Motsoeneng te verdedigHlaudi Motsoeneng. Foto: SAUK Die raad van die SAUK het Woensdag tydens ŉ parlementêre komiteesitting volgehou dat hy Hlaudi Motsoeneng regmatig in ŉ ander senior pos aangestel het. Faith Muthambi, minister van kommunikasie, wat skynbaar geïsoleerd is van die ANC in haar ondersteuning van Motsoeneng, het gesê sy sal dit aan die raad oorlaat om die parlement se portefeuljekomitee oor Motsoeneng se aanstelling in te lig. Mbulaheni Maguvhe, waarnemende voorsitter van die raad, het aan LP’s gesê die hooggeregshof se uitspraak dat Motsoeneng se aanstelling as bedryfshoof ongeldig was, het die SAUK nie verbied om hom in ŉ ander posisie by die openbare uitsaaier aan te stel nie. Hy het gesê daar was niks wat die raad kon keer om hom as uitvoerende hoof van korporatiewe sake aan te stel nie, ŉ nuwe pos wat geskep is volgens Motsoeneng se vaardighede. Die SAUK se aansoek om teen ŉ uitspraak van regter Dennis Davies wat verlede jaar in die Wes-Kaapse hooggeregshof gelewer is, te appelleer, is verlede maand deur die appèlhof met koste van die hand gewys. Davies het verlede jaar bevind dit was irrasioneel van Muthambi om Motsoeneng permanent as bedryfshoof van die SAUK aan te stel, gegewe die negatiewe bevindings in ŉ ondersoek deur Thuli Madonsela, die openbare beskermer. “Die uitspraak noem nêrens dat Motsoeneng heeltemal as ŉ werknemer afgedank moet word nie,” het Maguvhe gesê. Hy het bygevoeg dat Motsoeneng tydens ŉ dissiplinêre verhoor in Desember verlede jaar vrygespreek is van enige oortredings en in ooreenstemming met die akte van oprigting van die SAUK was die proses om hom in sy nuwe pos aan te stel, korrek uitgevoer. “Die akte van oprigting stipuleer die mag om personeellede van die SAUK-bestuurspan aan te stel lê by die uitvoerende hoof en kan slegs deur die minister omgekeer word. Hierdie vereiste is ingesluit in klousule vier van die raamwerk van delegasie van gesag,” het hy gesê. Volgens Maguvhe het die waarnemende uitvoerende hoof, James Aguma, dus wetlik opgetree toe hy Motsoeneng ŉ nuwe werk gegee het. “Mnr. Aguma het nie die SAUK-raad se goedkeuring nodig nie,” het hy gesê. James Selfe, voorsitter van die DA se federale uitvoerende komitee, het gesê die voorsitter se aanbieding was oneerlik. “Dit pas in by ŉ hele geskiedenis van ontduiking. Dit is amper onwerklik dat ons, in die lig van die OB se bevinding en drie hofuitsprake, in hierdie vergadering sit om [Motsoeneng se aanstelling] te bespreek. Ek hoop hierdie is die begin van die einde,” het Selfe gesê. Floyd Shivambu, adjunk-leier van die EFF, het gesê die SAUK het weer eens die reg verontagsaam deur die OB se aanbeveling oor Motsoeneng te ontduik en het die parlement gevra om ŉ ondersoek te doen na die SAUK-raad se bevoegdheid om hul amp te beklee. Die politieke ondersteuning vir Motsoeneng het skynbaar tot ŉ einde gekom aangesien die kabinet verlede week die openbare uitsaaier versoek het om die reg en hof se uitspraak teen Motsoeneng te respekteer.